એ સમયે એટલે કે આજથી સિત્તેર વર્ષ પહેલાં બાળકોના મનોરંજન માટે એ. એ. મિલ્નએ વિની ધી પૂહ બેર નામના પીળા રંગના રીંછના રૂપકડા અને ભોળા પાત્રની રચના કરી. એના ચિત્ર સાથે જંગલમાં પૂહ બેરની સાથે જીવતા સસલા, ગધેડા, ટાઈગર વગેરે પાત્રો પણ બનાવ્યાં. પછી એમની ચિત્ર સાથેની વાર્તાઓ પ્રગટ કરવા માંડી. જોતજોતામાં એ. એ. મિલ્નનું વિની ધી પૂહ બેર એવું લોકપ્રિય બન્યું કે ચારેબાજુ એની જ ચર્ચાઓ થવા લાગી. બધા બાળકો એના ચાહક બની ગયા. આજે જે. કે. રોલિંગનો હેરી પોટર જેટલો લોકપ્રિય છે એનાથી વધારે પૂહ બેર બાળકોને ગમતું હતું. એ. એ. મિલ્ન વિની ધી પૂહ બેરની વાર્તાઓ લખવા ઉપરાંત ખૂબ સારી કવિતાઓ અને નિબંધ પણ લખતા હતા. પરંતુ પૂહ બેર એટલું બધું લોકપ્રિય બની ગયું કે મિલ્નના બીજા કામોની તો ચર્ચા જ નહોતી થતી. એટલા માટે વિની ધી પૂહ બેરની જબરજસ્ત લોકપ્રિયતા અને મબલક કમાણી છતાં એ. એ. મિલ્નના મનમાં અજંપો રહેતો હતો. એની વાર્તાનું મુખ્ય પાત્ર વિની ધી પૂહ બેર હકીકતમાં એ. એ. મિલ્નના પુત્ર ક્રિસ્ટોફરનું પ્રિય રમકડું હતું. એટલે મિલ્નની વાર્તાઓમાં પણ ક્રિસ્ટોફર રોબિન્સ નામનો છોકરો વારંવાર આવતો ઔરહે છે.